# ဘက္ကရီအီးဒ်

အစ္စလာမ်ဘာသာဝင်တို့၏ သာသနာရေးပွဲတော်များကို "အစ်ပွဲတော်" ဟု ခေါ်တွင်ပါသည်။ တမန်တော်မုဟမ္မဒ်သခင် (ဆွလ္လလ္လာဟု အလိုင်ဟိ ဝစလ္လမ်) သည် မဒီနာမြို့တော်သို့ ဟစ်ဂျရသ် ပြောင်းရွှေ့တော်မူပြီးနောက် အစ်ပွဲတော် (၂) ခုကို သတ်မှတ်ပေးတော်မူခဲ့သည်။

## ပထမအစ်ပွဲတော် (အီဒွလ်ဖိသရ်)

ပထမပွဲတော်သည် အာရဗီနဝမလဖြစ်သော ရမ္မဇန်လတွင် မွတ်စလင်များ တစ်လတိတိ ရိုဇဟ် (ဥပုသ်) ဆောက်တည်ကြပြီးနောက် ကျရောက်ပါသည်။ ရမ္မဇန်လကုန်၍ အာရဗီဒသမလ (ယှောင်ဝါလ်လ) ဆန်း (၁) ရက်နေ့သို့ ရောက်သောအခါ ဥပုသ်ဝါကျွတ်သည့် အထိမ်းအမှတ်အဖြစ် "အီဒွလ်ဖိသရ်ပွဲတော်" ကို ဆင်နွှဲကြသည်။ ထိုနေ့တွင် သန့်ရှင်းစင်ကြယ်ပြီး ကောင်းမွန်သောအဝတ်အစားများကို ဝတ်ဆင်ကာ ဗလီကျောင်းတော်များ၌လည်းကောင်း၊ သီးသန့်သတ်မှတ်ထားသော "အစ်ဂါဟ်" ကွင်းပြင်ကြီးများ၌လည်းကောင်း စုရုံး၍ အစ်နေ့ဝတ်ပြုမှု (နမာဇ်) ကို ဆောင်ရွက်ကြသည်။

## ဒုတိယအစ်ပွဲတော် (အီဒွလ်အဿွဟာ သို့မဟုတ် ဘကရီအစ်)

ဒုတိယပွဲတော်မှာ "**အီဒွလ်အဿွဟာ**" ဖြစ်ပြီး အာရဗီဒွါဒသမလ ဖြစ်သော ဇုလ်ဟဂ်ျလ (၁၀) ရက်နေ့တွင် ကျင်းပပါသည်။ ပထမပွဲတော်ကဲ့သို့ပင် မွတ်စလင်များသည် နံနက်ပိုင်းတွင် စုပေါင်း၍ အထူးဝတ်ပြုကြသည်။

အာရဗီဘာသာစကားဖြင့် နွားကို "ဘကရ်" ဟု ခေါ်ဆိုရာ၊ ယင်းနေ့၌ ကုရ်ဘာနီ (စွန့်လှူခြင်း) ပြုရာတွင် နွားလည်း အပါအဝင်ဖြစ်သည်ကို အကြောင်းပြု၍ "ဘကရီအစ်" ဟုလည်း ခေါ်တွင်ခဲ့ကြသည်။ ကုရ်ဘာနီပြုပိုင်ခွင့်ရှိသော တိရစ္ဆာန်များမှာ ကလားအုပ်၊ ကျွဲ၊ နွား၊ သိုးနှင့် ဆိတ်တို့ ဖြစ်ကြသည်။ ကလားအုပ်နှင့် ကျွဲ၊ နွားများကို လူ (၇) ဦးလျှင် တစ်စုနှုန်းဖြင့် စုပေါင်းလှူဒါန်းနိုင်ပြီး၊ သိုးနှင့်ဆိတ်များကိုမူ တစ်ဦးလျှင် တစ်ကောင်ကျ လှူဒါန်းရသည်။ ငွေကြေးတတ်နိုင်သူများသည် ထိုနေ့တွင် ဖော်ပြပါ တိရစ္ဆာန်များကို ကုရ်ဘာနီပြုလုပ်ကာ ဘာသာမရွေး၊ လူတန်းစားမရွေး ရက်ရက်ရောရော ဝေငှလှူဒါန်းကြရသည်။

## ကုရ်ဘာနီပြုခြင်း၏ သမိုင်းအစအဦး

ဤသို့ ကုရ်ဘာနီပြုခြင်းသည် လွန်ခဲ့သော နှစ်ပေါင်းလေးထောင်ကျော်က ပွင့်တော်မူခဲ့သည့် နဗီတမန်တော် အစ်ဗရာဟီမ်သခင်၏ ထူးခြားလှသော စွန့်လှူမှုကို မူတည်၍ ပေါ်ပေါက်လာခြင်း ဖြစ်သည်။ တမန်တော်အစ်ဗရာဟီမ်သခင်သည် စကြဝဠာအပေါင်းကို ဖန်ဆင်းတော်မူသော အလ္လာဟ်အရှင်မြတ် တစ်ဆူတည်းကိုသာ ကိုးကွယ်ကြရန်နှင့် အရှင်မြတ်၏ အမိန့်တော်များကို မြေဝယ်မကျ နာခံကြရန် လမ်းစဉ်ကို လက်တွေ့ချမှတ်ခဲ့သူ ဖြစ်သည်။ ယင်းသို့ ဆောင်ရွက်ရာတွင် တမန်တော်ကြီးသည် အမျိုးမျိုးသော စမ်းသပ်မှုများကို ရင်ဆိုင်ခဲ့ရသည်။

ယင်းစမ်းသပ်မှုများအနက် အလ္လာဟ်အရှင်မြတ်သည် တမန်တော်အစ်ဗရာဟီမ်သခင်အား အိုမင်းမစွမ်းရှိလှသည့် အရွယ်တွင်မှ ရရှိကာ အလွန်အားကိုးချစ်ခင်ရသော သားတော် အစ္စမာအီလ်သခင်ကို အရှင်မြတ်အတွက် စွန့်လှူ (ကုရ်ဘာနီပြု) ရန် အမိန့်တော်ချမှတ်ခဲ့သည်။ တမန်တော်ကြီးသည် အမိန့်တော်ကို တသွေမတိမ်း လိုက်နာရန် ပြင်ဆင်ခဲ့သည်။ သားတော်ကို အမှန်တကယ် ကုရ်ဘာနီပြုတော့မည့် အချိန်၌ အလ္လာဟ်အရှင်မြတ်သည် သားတော်၏ကိုယ်စား တိရစ္ဆာန်တစ်ကောင်ကို လှဲလှယ်စွန့်လှူစေခဲ့သည်။

### ကုရ်ဘာနီ၏ စစ်မှန်သော ရည်ရွယ်ချက်

ထိုလမ်းစဉ်ကို အစပြု၍ ကုရ်ဘာနီပြုသည့် အလေ့အထ ပေါ်ပေါက်လာခြင်းဖြစ်ပြီး ၎င်းသည် နတ်ဘုရားများကို ယဇ်ပူဇော်ခြင်းမျိုး မဟုတ်ပေ။ နဗီတမန်တော်မုဟမ္မဒ်သခင် မပွင့်ပေါ်မီက အာရပ်လူမျိုးအချို့သည် တိရစ္ဆာန်တို့၏ သွေးနှင့်အသားကို အရှင်မြတ်က အလိုရှိသည်ဟု ထင်မှတ်မှားကာ ကအ်ဗဟ်ကျောင်းတော် နံရံများတွင် သုတ်လိမ်းခြင်းများ ပြုလုပ်ခဲ့ကြသည်။

ထိုအယူမှားမှုကို ပပျောက်စေရန် သန့်ရှင်းသော ကုရ်အာန်ကျမ်းမြတ်တွင် အောက်ပါအတိုင်း ပြဋ္ဌာန်းထားသည်။

> "ကုရ်ဘာနီပြုသော တိရစ္ဆာန်တို့၏ အသားနှင့် သွေးများသည် အလ္လာဟ်အရှင်မြတ်ထံတော်သို့ ရောက်ရှိသည်မဟုတ်။ အရှင်မြတ်၏ အမိန့်တော်ကို နာခံကျိုးနွံမှုနှင့် တရားစောင့်ထိန်းခြင်း (သက္ကဝါ) သာလျှင် အရှင်မြတ်ထံတော်သို့ ရောက်ရှိခြင်း ဖြစ်သည်။"
>
>

အသားသည် လူသားတို့၏ အဟာရဖြစ်သည့်အလျောက်၊ ဘကရီအစ်နေ့တွင် ထိုသို့စွန့်လှူကာ အစားအစာအဖြစ် ဝေမျှလှူဒါန်းကြခြင်း ဖြစ်သည်။ ကုရ်ဘာနီပြုရန် နေ့ရက်များကို ဇုလ်ဟဂ်ျလ (၁၀) ရက်၊ (၁၁) ရက်နှင့် (၁၂) ရက်နေ့များအဖြစ် သတ်မှတ်ထားသည်။

ဘကရီအစ်နေ့သည် မြန်မာနိုင်ငံတွင် ဘာသာဝင်ပေါင်းစုံ သိရှိကြသော ပွဲတော်ကြီးတစ်ရပ်ဖြစ်ပြီး၊ နိုင်ငံတော်အစိုးရကလည်း ယင်းနေ့ကို အများပြည်သူ ရုံးပိတ်ရက်အဖြစ် တရားဝင် သတ်မှတ်ပေးထားပါသည်။

အိဗ်ရာဟီမ်အယ်မဒ် မဇာဟေရီ။

## ကိုးကား